Rådets resolution

af 21. januar 2002

om Kommissionens beretning om gennemførelsen af forordning (EØF) nr. 3911/92 om udførsel af kulturgoder og direktiv 93/7/EØF om tilbagelevering af kulturgoder, som ulovligt er fjernet fra en medlemsstats område

(2002/C 32/03)

RÅDET FOR DEN EUROPÆISKE UNION,

SOM FASTSLÅR, at:

(1) Den 25. maj 2000 fremlagde Kommissionen for Europa-Parlamentet og Rådet en beretning om gennemførelsen af Rådets forordning (EØF) nr. 3911/92 af 9. december 1992 om udførsel af kulturgoder(1) og af Rådets direktiv 93/7/EØF af 15. marts 1993 om tilbagelevering af kulturgoder, som ulovligt er fjernet fra en medlemsstats område(2).

(2) Den 12. juni 2001 vedtog Europa-Parlamentet en beslutning om Kommissionens beretning om gennemførelsen af forordning (EØF) nr. 3911/92 og direktiv 93/7/EØF.

(3) Medlemsstaterne kan kun sørge for en effektiv beskyttelse af nationale kulturskatte af kunstnerisk, historisk eller arkæologisk værdi, hvis de samarbejder på nationalt plan, fællesskabsplan og internationalt. Forudsætningen for samarbejdet er, at der i institutionerne og medlemsstaterne anvendes en koordineret indfaldsvinkel i de forskellige berørte sektorer, f.eks. toldvæsen, kultur, politi.

(4) De internationale organisationer har udarbejdet instrumenter, der sigter mod at fremme denne beskyttelse, bl.a. UNESCO's konvention fra 1970, Europarådets konvention fra 1985 og Unidroit-konventionen fra 1995.

(5) På fællesskabsplan er forordning (EØF) nr. 3911/92 og direktiv 93/7/EØF nødvendige juridiske instrumenter til beskyttelse af medlemsstaternes kulturarv, da de udstikker en passende ramme for samarbejdet.

(6) På baggrund af de økonomiske og monetære indekstal i Fællesskabet gennemgår og eventuelt ajourfører Rådet hvert tredje år på forslag af Kommissionen de beløb, der er anført i bilagene til forordning (EØF) nr. 3911/92 og til direktiv 93/7/EØF.

(7) Samarbejdet mellem medlemsstaterne vil ligeledes kunne styrkes, især i betragtning af den eventuelle udvikling af politisamarbejdet og det retlige samarbejde.

(8) De konsekvenser, som den kommende udvidelse af Den Europæiske Union får for gennemførelsen af den gældende juridiske ramme, bør tages i betragtning. Udvekslingen af oplysninger og erfaringer med henblik på at skabe en gunstig ramme for vedtagelse og gennemførelse af gældende fællesskabsret antager på den baggrund en uomtvistelig betydning,

NOTERER SIG Kommissionens fire initiativer til:

1) udarbejdelsen af retningslinjer for det administrative samarbejde mellem medlemsstaterne i henhold til forordning (EØF) nr. 3911/92 og direktiv 93/7/EØF

2) iværksættelsen af en undersøgelse af mulighederne for at spore kulturgoder

3) indledningen af drøftelser med alle berørte kredse inden for rammerne af forummet til forebyggelse af organiseret kriminalitet

4) den videst mulige anvendelse af ny teknologi for at forbedre den effektive anvendelse af forordning (EØF) nr. 3911/92 og direktiv 93/7/EØF,

OPFORDRER MEDLEMSSTATERNE TIL:

1) i videst muligt omfang at udnytte den beskyttelse, der er indeholdt i forordning (EØF) nr. 3911/92 og direktiv 93/7/EØF ved at intensivere det samarbejde, der er etableret i medfør af disse to retsakter

2) at iværksætte et snævert samarbejde med Kommissionen om de ovenfor beskrevne initiativer til forbedring og strukturering af det administrative samarbejde mellem og i medlemsstaterne for at opnå, at forordning (EØF) nr. 3911/92 og direktiv 93/7/EØF i højere grad kommer til at fungere efter hensigten

3) at supplere dette administrative samarbejde med anvendelsen af de nye muligheder i forbindelse med politisamarbejdet og det retlige samarbejde på det strafferetlige område,

OPFORDRER KOMMISSIONEN TIL:

1) at gå videre med de initiativer, som den allerede har iværksat for bedre at bidrage til at beskytte medlemsstaternes kulturarv og til at sikre, at mekanismerne i forordning (EØF) nr. 3911/92 og direktiv 93/7/EØF fungerer effektivt, og om nødvendigt tage andre initiativer, f.eks. et arbejdsprogram, inden for rammerne af Det Rådgivende Udvalg for Kulturgoder

2) som led i udvidelsesforhandlingerne at lægge særlig vægt på en fuldstændig gennemførelse af forordning (EØF) nr. 3911/92 og direktiv 93/7/EØF ved kandidatlandenes tiltrædelse, idet det sikres, at der er indført en administrativ struktur og kapacitet, der kan sørge for, at EU's nye ydre grænser yder medlemsstaternes kulturarv den bedst mulige beskyttelse.

(1) EFT L 395 af 31.12.1992, s. 1. Forordningen er senest ændret ved forordning (EF) nr. 974/2001 (EFT L 137 af 19.5.2001, s. 10).

(2) EFT L 74 af 27.3.1993, s. 74. Direktivet er senest ændret ved Europa-Parlamentets og Rådets direktiv 2001/38/EF (EFT L 187 af 10.7.2001, s. 43).